**Новият председател на Окръжен съд - Ямбол съдия Пепа Чиликова встъпи в длъжност**

Новият председател на Окръжен съд – Ямбол - съдия Пепа Чиликова официално встъпи в длъжност. Тя подписа акта за встъпване на кратка церемония в Апелативен съд – Бургас в присъствието на административния ръководител на въззивната инстанция - съдия Пламен Синков.

От името на съдиите от Апелативен съд – Бургас съдия Синков поздрави новоизбрания председател и изрази убеденост, че дългогодишният съдийски стаж на съдия Чиликова, натрупаният административен опит, както и подкрепата от страна на съдиите от ОС – Ямбол ще способстват за успешно управление на съда.

Председателят на Ямболския окръжен съд благодари за оказаната подкрепа и изрази категорична воля за справяне с предизвикателствата в работата си като административен ръководител.

Съдия Чиликова беше избрана единодушно за административен ръководител-председател на Окръжен съд – Ямбол с решение на Висшия съдебен съвет на 08.04.2025 г., след проведен конкурс.

Пепа Чиликова е с ранг „съдия във ВКС и ВАС“. Има над 33 години юридически стаж, близо 5 години от които като прокурор, а останалите като съдия по наказателни дела в Районен съд Панагюрище, в окръжните съдилища в Пазарджик и Ямбол, както и в Апелативен съд – Бургас. Завършила е право в Софийски университет „Климент Охридски“.

Съдия Чиликова е включена в списъка от 22-ма съдии, измежду които може да бъде избран този, който да разследва главния прокурор и заместниците му.